**căprioară în crâng**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CĂPRIOARĂ ÎN CRÂNG

de Marian Florentin Ursu

\*

Te-ai întors iubire de foarte departe,

Genunchii ţi-s juliţi de la vânt,

Dumnezeu astăzi parcă iarăşi desparte

Apele dintre cer şi pământ

Inorogii pasc printre munţi de zăpadă,

Copitele lor sunt prea fierbinţi,

Vara asta parc-ar fi vrut să mai ardă

Doi copaci încărcaţi de dorinţi

Azi să nu mă aştepţi în crâng căprioară,

Nu mai am ce amurg să-ţi ofer,

Nişte maci înroşesc un lan de secară

Şi păduri se prăvale din cer...